钦定古今图书集成/明伦汇编/官常典/第563卷 > 刘沔
## 钦定古今图书集成/明伦汇编/官常典/第563卷 > 刘沔

按《唐书》本传，“沔字子汪，徐州彭城人。父廷珍，以羽林
军扈德宗奉天，以战功官左骁卫大将军、东阳郡王。
沔少孤，客振武节度使范希朝署牙将。军中大会，沔
捉刀立堂下，希朝奇之，召谓曰：‘后日必处吾坐’。希朝
卒，入为神策将。太和末，迁累大将军，擢泾原节度使，
徙振武。开成三年，突厥劫营田，沔发吐浑、契苾、沙陀”
部万人击之，贼一辔无返者。悉颁所获马牛于战卒，
筑都护府西北四垒。进检校户部尚书。武宗立，迁检
校尚书左仆射。回鹘寇天德，诏以兵据云伽关，卤引
去。会昌二年，又掠太原、振武，天子使兵部侍郎李拭
调兵食，因视诸将能否。拭独称沔，乃拜河东节度，兼
招抚回鹘。进屯雁门关。卤寇云州，沔击之，斩七裨将，
败其众，以还太和公主功，加检校司空。议者恨其薄，
又进金紫光禄大夫，赐一子官。卤残众走，诏沔追北，
仍录李靖《平颉利》事赐之。军还，次代州，归义军降卤
三千，使隶食诸道，不受诏，据滹沱河叛，沔悉擒诛之。
刘禛阻命，诏沔南讨，屯榆社。沔素与张仲武不协，时
方追幽州兵，故徙义成。会王宰逗留，宰相李德𥙿表
沔镇河阳，以滑兵二千壁万善，居宰肘腋下，激之俾
出军。稹平，进检校司徒，徙忠武节度使。以病改太子
少保，不任谒。拜太子太傅致仕。卒，年六十五，赠司徒。